Ποινική δίωξη σε βαθμό κακουργήματος, με την κατηγορία της απόπειρας εκβίασης και της παράνομης οπλοκατοχής, άσκησε ο εισαγγελέας στον συνδικαλιστή του νοσοκομείου «Σωτηρία», ο οποίος κατηγορείται ότι ζήτησε και πήρε 50.000 ευρώ προκειμένου να σταματήσουν οι κινητοποιήσεις στο νοσοκομείο.

Ο κατηγορούμενος παραπέμφθηκε σε ανακριτή, ενώπιον του οποίου θα απολογηθεί την Πέμπτη.

Ο ίδιος φέρεται πάντως να αρνείται την κατηγορία, υποστηρίζοντας ότι τα χρήματα προορίζονταν για το σωματείο και δεν αποτελούσαν προϊόν συναλλαγής για τις κινητοποιήσεις.

Στο μεταξύ, οι εργαζόμενοι του νοσοκομείου ζητούν την καθαίρεση του επίορκου συναδέλφου τους. Το διοικητικό συμβούλιο του Σωματείου Εργαζομένων του νοσοκομείου ανακοίνωσε ότι σκοπεύει να ζητήσει την αποπομπή και οριστική διαγραφή του πρώην προέδρου στη Γενική Συνέλευση των εργαζομένων που θα πραγματοποιηθεί την Πέμπτη.

Οι εργαζόμενοι ζήτησαν επίσης να χυθεί άπλετο φως στην υπόθεση και ο επίορκος

υπάλληλος να τιμωρηθεί παραδειγματικά.

Συνδικαλιστής κατηγορείται ότι ζήτησε 50.000 ευρώ για να σταματήσουν κινητοποιήσεις Πάντως, αφού διαχώρισαν τη θέση τους από τον συγκεκριμένο συνδικαλιστή, ο οποίος προερχόταν από το προσωπικό ασφαλείας του νοσοκομείου, οι εργαζόμενοι προειδοποίησαν τον υπουργό Άδωνι Γεωργιάδη, αλλά και τη διοικητή του νοσοκομείου Μαρία Καρρά, ότι το συγκεκριμένο περιστατικό δεν μπορεί θα επηρεάσει τη δική τους απόφαση να αντιπαλέψουν πολιτικές που στρέφονται εις βάρος της Υγείας. «Έκπληκτος» ο Άδωνις Γεωργιάδης Την υπόθεση σχολίασε την Τρίτη ο υπουργός Υγείας Άδωνις Γεωργιάδης μιλώντας στον Βήμα 99,5. «Είναι μια πρωτοφανής περίπτωση κι όταν μου έκαναν την καταγγελία, στην αρχή σχεδόν δεν κατάλαβα τι μου είπαν» είπε. «Αρκετοί γιατροί έχουν πάει στον εισαγγελέα, αλλά συνδικαλιστή που ζητάει λεφτά για να μην κάνει απεργία, δεν έχω ξανακούσει» πρόσθεσε ο υπουργός. Επίθεση ΣΥΡΙΖΑ κατά Γεωργιάδη Για «γκεμπελικού τύπου μεθοδεύσεις» κατηγορεί το Τμήμα Υγείας του ΣΥΡΙΖΑ τον υπουργό Υγείας Άδωνι Γεωργιάδη, κατηγορώντας τον υπουργό ότι «προσπαθεί αξιοποιώντας ένα μεμονωμένο, απαράδεκτο και απόλυτα καταδικαστέο περιστατικό να συκοφαντήσει τους αγώνες των χιλιάδων υγειονομικών και όσων αντιστέκονται στη διάλυση του δημόσιου συστήματος υγείας που ο ίδιος φανατικά και καθ’ υπόδειξη της τρόικας προωθεί». Σχολιάζοντας δηλώσεις του υπουργού τη Δευτέρα, ο ΣΥΡΙΖΑ επισημαίνει ότι «προχωρώντας ένα βήμα παραπέρα και με φαιδρό τρόπο ο κ. Γεωργιάδης επιδιώκει να συνδέσει τον συγκεκριμένο συνδικαλιστή με τον χώρο της αριστεράς, όταν είναι γνωστό ότι ο συλληφθείς επανεξελέγη πρόεδρος των εργαζομένων στο νοσοκομείο Σωτηρία με τις ψήφους της ΠΑΣΚΕ και της ΔΑΚΕ μόλις πριν πέντε μήνες». «Πληροφορούμε λοιπόν τον Υπουργό Υγείας», προσθέτει η ανακοίνωση του ΣΥΡΙΖΑ, «πως τα ψέματά του τα οποία συνηθίζει αφειδώς να εκστομίζει στις συχνές εμφανίσεις του στα κανάλια και όχι μόνο, έχουν κοντά ποδάρια και δεν είναι ικανά να σπιλώσουν και να αναστείλουν την πάλη του ελληνικού λαού για να μην κλείσουν νοσοκομεία και υγειονομικές μονάδες, ενάντια στα χαράτσια για φάρμακα, νοσηλεία και εξετάσεις, στην ιδιωτικοποίηση της υγείας και την εκποίηση της δημόσιας περιουσίας, για την ανατροπή των αντικοινωνικών πολιτικών που τόσο ευλαβικά εφαρμόζει».

Newsroom ΑΛΤΕΡ ΕΓΚΟ,ΑΠΕ-ΜΠΕ